'भारत में विश्व शतरंज चैम्पियनशिप में खेलकर खुशी होगी'  
आनंद को देश में विश्व शतरंज चैम्पियशिप में खेलने में खुशी होगी जिसका आयोजन चेन्नई में कराने की योजना है।
विश्व शतरंज चैम्पियन विश्वनाथन आनंद को देश में विश्व शतरंज चैम्पियशिप में खेलने में खुशी होगी जिसका आयोजन चेन्नई में कराने की योजना है।  आनंद ने संवाददाताओं से कहा, विश्व शतरंज प्रतियोगिता की मेजबानी की दावेदारी पेश कर रहे चेन्नई में घरेलू दर्शकों के सामने भारत का प्रतिनिधित्व करने में मुझे बेहद खुशी होगी।  आनंद ने कहा, खिलाड़ियों का उत्साह बढ़ाने में दर्शकों की कोई भूमिका नहीं होती लेकिन निश्चित तौर पर उनकी मौजूदगी की जरूरत है। उन्होंने कहा,अगर चेन्नई विश्व शतरंज की मेजबानी करता है तो इससे देशभर में इस खेल को काफी बढ़ावा मिलेगा। आनंद का मानना है कि भारत के चोटी के खिलाड़ियों में पी हरिकृष्णा सबसे अधिक प्रतिभावान हैं। यहां शतरंज को बढ़ावा देने आए आनंद ने महान क्रिकेटर सचिन तेंदुलकर से जुड़े सवाल के जवाब में कहा कि शतरंज और क्रिकेट तथा इनकी लोकप्रियता में कोई तुलना नहीं है। उन्होंने कहा कि क्रिकेट देश का नंबर एक खेल है और सचिन काफी अच्छा कर रहा है।